IRPC พุ่งเกือบ 3% รับราคาน้ำมันดิบปรับขึ้น แนวโน้มกำไรครึ่งปีหลังแข็งแกร่ง!
IRPC พุ่งเกือบ 3% รับราคาน้ำมันดิบปรับขึ้น แนวโน้มกำไรครึ่งปีหลังแข็งแกร่ง! ล่าสุดปิดตลาดภาคเช้าราคาอยู่ที่ 5.85 บาท บวก 0.15 บาท หรือ 2.63% สูงสุดที่ 5.90 บาท ต่ำสุดที่ 5.70 บาท มูลค่าซื้อขายที่ 1.07 พันล้านบาท 
28 ส.ค. 2560

ผู้สื่อข่าวรายงานว่า ราคาหุ้นบริษัท ไออาร์พีซี จำกัด (มหาชน) หรือ IRPC ปิดตลาดภาคเช้าราคาอยู่ที่ 5.85 บาท บวก 0.15 บาท หรือ 2.63% สูงสุดที่ 5.90 บาท ต่ำสุดที่ 5.70 บาท มูลค่าซื้อขายที่ 1.07 พันล้านบาท ขณะที่ดัชนีตลาดหุ้นไทยโดยรวมบวก 0.41%

บล.เอเอสแอล แนะนำ “เก็งกำไร” IRPC ราคาเป้าหมาย 6 บาท/หุ้น โดยมีมุมมองเป็นต่อแนวโน้มกำไรในช่วงที่เหลือของปี 60 หลังโรงงาน IRPC กลับมาเดินเครื่องเต็มกำลังผลิตอีกครั้งในช่วงไตรมาส 2/60 ที่ผ่านมา
ขณะที่ ครึ่งปีหลังยังมีปัจจัยบวกจากโครงการใหม่ (PPE และ PPC) เริ่มดำเนินการผลิต รวมไปถึงการรับรู้โครงการ UHV เต็มไตรมาสตั้งแต่ไตรมาส 3/60 เป็นต้นไป ทำให้เชื่อว่าการคาดหมายผลประกอบการปี 60 มีความเป็นไปได้
อย่างไรก็ตามราคาหุ้นปรับเพิ่ม 8% ตั้งแต่เรากลับมาศึกษา IRPC (บทวิเคราะห์ Initial Report IRPC ฉบับวันที่ 12 ก.ค.) จนทำให้ปัจจุบัน Upside ของราคาหุ้นเริ่มจำกัด อย่างไรก็ตามเรายังคงมุมมองเชิงบวกต่อ IRPC โดยเฉพาะแนวโน้มกำไรสุทธิครึ่งปีหลังที่แข็งแกร่ง จะยังทำให้ IRPC มีความน่าสนใจการลงทุน ทำให้เรายังคงแนะนำ “เก็งกำไร” เช่นเดิม
 
บล.หยวนต้า (ประเทศไทย) ระบุในบทวิเคราะห์ฯแนะ “สะสม” หุ้น บมจ.ไออาร์พีซี (IRPC) ให้ราคาเหมาะสม 6.00 บาท  คาดว่าหุ้นกลุ่มโรงกลั่นจะ Outperform ตลาด จากการปรับขึ้นของราคาน้ำมันดิบ เนื่องจากเข้าสู่ฤดูมรสุมของสหรัฐฯ ส่งผลให้โรงกลั่นบริเวณอ่าว Mexico ต้องหยุดผลิตชั่วคราว หลังพายุเฮอริเคนฮาร์วีย์ได้เพิ่มความรุนแรงขึ้นเป็นอันดับ 4
นอกจากนี้ คาดกำไรสุทธิในไตรมาส 3/60 เติบโตสูงจากไตรมาสก่อน เนื่องจากจะไม่มีผลขาดทุนจากสต็อกน้ำมัน (Stock Loss) เป็นจำนวนมากเหมือนในไตรมาส 2 ที่ผ่านมา โดยล่าสุดราคาน้ำมันดิบดูไบอยู่ที่ 50.61 เหรียญสหรัฐ/บาร์เรล l เทียบกับสิ้นไตรมาส 2/60 อยู่ที่ 48.76 เหรียญสหรัฐ/บาร์เรล และค่าการกลั่นปรับตัวขึ้น 22.2% นับตั้งแต่ต้นไตรมาส 3 มาอยู่ที่ระดับ 8.38 เหรียญสหรัฐ/บาร์เรล
ด้านราคาหุ้นยัง Laggard หุ้นในกลุ่มโรงกลั่น โดยตั้งแต่ต่นไตรมาส 3 จนถึงปัจจุบัน หุ้น IRPC เพิ่มขึ้น 7.6% เทียบกับ BCP +13.4%, PTTGC +8.1%, TOP +19.1% และ ESSO +16.7%
 